Toenemende bewerings van mensehandel, ontvoerings is fopnuus | Maroela Media
Toenemende bewerings van mensehandel, ontvoerings is fopnuus
Die polisie in Gauteng sê hy het met kommer kennis geneem van fopnuus rakende mensehandel en/of die ontvoering van vroue en kinders wat steeds die ronde doen. Die polisie doen nou opnuut 'n beroep op die publiek om nie dié soort onwaarhede te versprei en onnodige paniek te saai nie.
Brig. Mathapelo Peters, woordvoerder van die polisie, sê hoewel die polisie sowat twee weke gelede vure moes doodslaan nadat bewerings van mensehandel die lig gesien het ná die video van die dogtertjie wat byna in Florida aan die Gautengse Wes-Rand gegryp is, is daar nou nóg 'n video wat wyd op sosiale media versprei word.
'n Onbekende man beweer in dié video dat hy gesien het hoe 'n vrou by die by die Boulders-winkelsentrum in Midrand ontvoer word.
Volgens Peters het die polisie wel Dinsdag omstreeks 11:15 op 'n voorval by dié winkelsentrum gereageer nadat 'n vrou van kontant beroof is.
Voorlopige ondersoeke dui daarop dat twee onbekende verdagtes in 'n sportnutsvoertuig moontlik die vrou agtervolg het nadat sy glo 'n groot hoeveelheid geld by 'n bank onttrek het. Die verdagtes het die slagoffer na bewering in die ondergrondse parkering by die winkelsentrum oorval, 'n vuurwapen op haar gerig en geld van haar geëis.
"Die verdagtes het die slagoffer se handsak en ander waardevolle items gesteel. Die vrou en 'n sesjarige kind wat by haar was, is nie beseer nie en is veilig."
Peters verwys ook na 'n stemboodskap waarin 'n Afrikaanse vrou beweer dat 'n kind by die Pick n Pay in Brits ontvoer is en dat soortgelyke voorvalle in Nelspruit, Bloemfontein en Johannesburg plaasgevind het.
"Die vrou gaan dan voort om haar leuens te staaf deur te beweer dat die polisie aan haar bevestig het dat hierdie voorvalle van ontvoering toeneem. Die polisie kan bevestig dat dit niks anders is nie as 'n voortgesette daad van kwaadwilligheid wat slegs paniek en pandemonium onder gemeenskappe wil saai."
Lt.genl. Elias Mawela, Gautengse polisiekommissaris, het die publiek daaraan herinner dat daar niks goed van die verspreiding van fopnuus kan kom nie.
"Die anonimiteit wat dikwels die identiteit van die bronne van fopnuus omring, bevestig dat die bedoeling net vyandig kan wees en poog om die verhouding tussen die gemeenskap en polisie te ontwrig waaraan die SAPD so hard werk om te bou en te herstel."
Volgens Peters sal die Gautengse polisie wel aandag gee aan opregte sake van mensehandel, ontvoerings sowel as misdade teen vroue, kinders en ander weerlose persone.
Polisie weer bo-aan korrupsielys – verslag
Potch-rugbylegende dood in huis gevind
Die Polisie gooi wal want hulle weet hulle is besig om die land te faal. Fopnuus of te nie, mensehandel en kinderontvoering is 'n realiteit en aan die orde van die dag wereldwyd. Kyk wat het nou die dag in Germiston gebeur? Is dit ook fopnuus? Ek twyfel.
Mensehandel en ontvoerings is inderdaad 'n realiteit. Ons moet ongeag die "fopnuus"-storie steeds paraat bly en ons kinders mooi oppas. Nêrens is niemand en niks meer veilig nie.
Ek't ook 'n boodskap ontvang oor kinders en jong vroue wat glo ontvoer word vir 31 Oktober waar hulle geoffer word vir satanisme. Lieg storie of nie: my dogter bly onder my oë ten alle tye! Ons MOET ons kinders op pas en doen wat nodig is om hulle te beskerm! Dra julle wapens en wees paraat ten alle tye
Nie "fop nuus" nie
Fopnuus of nie, dit is 'n wesenlike gevaar. Daar was 'n poging hier in Bloem naby waar on huisbestuurder woon en ook by 'n skool.